**MOTISHA KWA WATUMISHI HUAMSHA ARI YA UTENDAJI KAZI**

Mwenyekiti wa Halmashauri ya Wilaya Bukoba Mhe. Murshid Ngeze kwa kushirikiana na Mkurugenzi Mtendaji wa Halmashauri hiyo Bibi Fatina Laay ametoa motisha ya vyeti kwa watumishi wa Idara ya Fedha ya Halmashauri hiyo kwa kazi nzuri wanayoendelea kuifanya kwani kupitia utendaji wao bora wa kazi wamefanikiwa kuipunguzia Halmashauri idadi ya hoja za ukaguzi kutoka zaidi ya hoja mia mbili mnamo mwaka 2015 mpaka kufikia hoja zisizozidi thelathini katika mwaka huu wa 2022.

Tukio hili lilifanyika mnamo tarehe 13.05.2022 katika kikao cha Baraza la Robo ya Tatu cha Waheshimiwa Madiwani wa Halmashauri hiyo kilichofanyika katika Ukumbi wa Mikutano wa Halmashauri hiyo na kuhudhuriwa na Ofisi ya Mkuu wa Wilaya Bukoba, Mwenyekiti wa Chama cha CCM Bukoba Vijijini, Waheshimiwa Madiwani, Wakuu wa Idara na Vitengo wa Halmashauri ya Wilaya Bukoba na wageni waalikwa.

Sambamba na utoaji wa vyeti hivyo, Mhe. Ngeze amemtaka Mkurugenzi wa Halmashauri hiyo kutengeneza timu nzuri zaidi kwa kuwatumia Maafisa Tarafa ili kusimamia kwa nguvu zaidi ukusanyaji wa mapato ya Halmashauri hiyo ili kuhakikisha hakutakuwa na mwanya wo wote wa upotevu wa mapato na hatimaye kuweza kuiletea Halmashauri ya Wilaya Bukoba mafanikio zaidi na kukuza uchumi wake na wa wananchi wake kwa ujumla.

Aidha Mhe. Ngeze amemwagiza Mkurugenzi Mtendaji wa Halamashauri hiyo kusimamia vyema fedha za mkopo wa asilimia kumi unaotolewa kwa vikundi vya wanawake, vijana na watu wenye ulemavu huku akiwashauri wanufaika wa mkopo huo kuutumia kama mtaji wa kuanzisha na kuendeleza miradi yao ya maendeleo.

“Tumieni mkopo wa Halmashauri kama mtaji na miradi yenu inapoimarika nendeni kwenye taasisi za fedha kama vile mabenki mkaombe mikopo mikubwa zaidi ili muweze kukuza zaidi miradi yenu” alisema Mhe. Ngeze.